A **Asociación Irimia** é unha congregación civil de carácter cristián-galeguista con financiamento privada. Foi creada en 1979, e ten a súa sede en Santiago de Compostela. Naceu co propósito de reflexionar sobre a Igrexa galega despois do Concilio Vaticano II, ten como obxectivo unir a fe cristiá e a tradición galega, a relixiosidade e as crenzas tradicionais.

Historia
--------

A idea da creación desta asociación comezou a xestarse durante unha xuntanza postconciliar na que os alí presentes comentaron a situación que estaba a vivir a Igrexa en Galicia. A decisión final de crear dita asociación aconteceu na primeira romaxe no Pedregal de Irimia (no nacemento do río Miño). A asociación foi rexistrada co nome de Asociación Irimia no Ministerio do Interior o 2 de agosto de 1979. O 21 de outubro de 1979, a asociación conta xa coa primeira directiva e a participación de 23 socios. En 2015 tiña 158 socios rexistrados.

Entre as súas actividades está a publicación da revista *Irimia* e da colección Angueira sobre temas da Igrexa e a Galeguidade, e no seu momento tamén se encargaron da publicación da revista *Encrucillada* cando esta tivo problemas editoriais e mentres non se resolvían. Organizan a Romaxe de Crentes Galeg@s xunto cunha acampanada previa que se celebra dende 1978 o segundo sábado de setembro en distintos puntos de Galicia. Desenvolven tamén xuntanzas de reflexión e diálogo, encontros de verán e a Festa do Lume, de carácter anual na que participan tanto socios como directivos, e na que ten lugar un intercambio de ideas sobre fe cristiá e sociedade, así como a asemblea da asociación e unha celebración da eucaristía. Crearon a Escola Alento de Formadores para o Tempo Libre, hoxe desvancellada de Irimia, e o servizo litúrxico Remol, un blog que publica semanalmente textos e imaxes de carácter litúrxico integramente en galego. A idea comezou en 2002 como un servizo de correo electrónico que enviaba estes textos e imaxes aos socios que así o solicitaran.

No ano 1996 recibiron o XIX Premio da Crítica de Galicia na sección de Iniciativas culturais. No ano 2003 recibiron o Premio Leixaprén para a defensa da lingua galega.

Publicacións
------------

A revista *Irimia*, subtitulada "Semanario de crentes galegos", xurdiu en Vilalba en 1981. Tivo periocidade semanal ata o 28 de decembro de 1986. A partir deste momento, medrou en formato e pasou a publicarse cada quince días. Entre as súas seccións están "Falando con xeito", coordinada por Xesús Ferro Ruibal, e "Biblia popular galega", ao cargo de Xosé Chao Rego.

A colección Angueira foi creada en 1992. Está dedicada á creación e difusión de publicacións monográficas, de entre 60 e 70 páxinas, que tratan como tema principal a Identidade Galega e Cristiá. No ano 2000 aconteceu un cambio tanto na presentación coma na extensión, pasando a ser un libro de máis de 150 páxinas:

1ª Etapa:

* *Camiñando a Compostela* (Xosé Chao Rego)
* *¿A onde vai a Igrexa?* (Xosé Chao Rego)
* *Cristiáns e galeguistas* (Victorino Pérez Prieto)
* *Temos carta de Deus* (Xosé Antón Miguélez Días)
* *¿Porque nos sentimos culpables?* (Xosé Chao Rego)
* *O inferno a revisión* (Andrés Torres Queiruga)
* *¡Boas noticias, Leni!* (Emilio González Avión, Terexa Lego Regal e Rubén Rivas Vidal)
* *Camiño verde: Ecoloxía e Creación* (Xosé Chao Rego)
* *¿Espadas ou arados? Insubmisos cristiáns* (Andrés Hernández Mouriño)
* *Deus tenvos moita gracia* (Xosé Chao Rego)

2ª Etapa

* *A palabra fai camiño* (Xesús Ferro Ruibal, Daniel López Muñóz)
* *Cousas de veneranda* (Xosé Antón Miguélez Díaz)
* *Roxelio Subiela Ledo. A gracia dun home de aldea* (Manuel Regal Ledo)
* *Temos carta de Deus* (Xosé Antón Miguélez Díaz)

Outras publicacións:

* *A Romaxe de Crentes Galegos. De Irimia a Santa Margarida (1978-1997)* (Victorino Pérez Prieto)

Véxase tamén
------------

### Bibliografía

* Bieito Ledo (2010): "Pérez Prieto, Victorino". En *Dicionario biográfico de Galicia* (3, 96) Vigo: Ir Indo.
* Bieito Ledo (2010): "Chao Rego, Xosé". En *Dicionario biográfico de Galicia* (1, 251) Vigo: Ir Indo.
* Bieito Ledo (1999): "Pérez Prieto, Victorino". En *Enciclopedia Galega Universal* (13, 370) Vigo: Ir Indo.
* Bieito Ledo (1999): "Chao Rego, Xosé". En *Enciclopedia Galega Universal* (5, 253) Vigo: Ir Indo
* "A entidade lucense Irimia recibe o Premio Leixaprén en A Picota", artigo de X. R. Alvite en *La Voz de Galicia*, 3/6/2003.

### Outros artigos

* *Encrucillada*

### Ligazóns externas

* Arquivado 16 de decembro de 2014 en Wayback Machine.
* 
*